જો કે વિદેશની શોધને ભારતીય ‘ટચ’ આપવામાં આપણો જોટો નથી, એવી જ એક સગવડ એટલે ‘મિસકોલ’. વેપારી ગુજરાતીઓની વ્યવહારૂ શોધ એટલે મિસકોલ. મિસ (થવા) માંથી મિસિસ સુધી પહોંચવાની પ્રક્રિયાનું અગ્રિમ સાધન એટલે મિસકોલ. મિસકોલનું પોતાનું એક ગહન શાસ્ત્ર છે. મિસકોલ ગરીબોનો સંદેશાવાહક છે તો કંજૂસો માટે એક દમડી બચાવવાનો અવસર. એ ગૃહીણી હોય કે કોઈ વિદ્યાર્થી, બધાને માટે ફોન કર્યાના મોહ વગર ફક્ત એકાદ બે રીંગ વગાડીને ફોન કટ કરવા જેટલી સહજતા એ આપે છે, પછી સામે વાળાને ગરજ હોય તો ફોન ગરજાવે. મિસકોલ એટલે જાણે કર્મ કર અને ફળની ચિંતા ન કર વાળી શીખનું મોર્ડન સ્વરૂપ. કૃષ્ણ ભગવાનના સમયમાં મોબાઈલની સુવિધા હોત તો ગીતામાં તેમણે કહ્યું હોત કે “કોલમાં હું મિસકોલ છું.”